To år, mange møder og masser af kaffe har gjort det muligt. Landmænd, lodsejere, Naturfond og kommune er blevet enige om at købe og bytte jord ved Villestrup Å syd for Rold Skov. 75 hektar tidligere marker og enge er købt af naturfonden, og skal nu være permanent natur. Området kommer til at hedde Villestrup Enge, lyder det  i en pressemeddelelse fra Den Danske Naturfond. Tidligere drænet landbrugsjord får lov til at genopstå som de våde engarealer, og det vil blive levested for en lang række planter og insekter. Formanden for Den Danske Naturfond, Bengt Holst, glæder sig til at se naturen i det nye område. - Jeg er glad for det gode samarbejde og den konstruktive dialog, som har været med mange af de lokale jordejere. Nu kan vi sikre endnu mere plads til den natur, vi har for lidt af, og vilde dyr og planter får flere levesteder. Vi åbner vores område op, så alle kan få glæde af det nye naturområde, siger Bengt Holst. Se vores tv-indslag om det nye naturområde: Udvalgsformand for Teknik og Miljø i Mariagerfjord Kommune, Jørgen Hammer Sørensen, ser et stort potentiale i området, hvor Den Danske Naturfond nu er ny ejer. - Området er allerede en naturperle, som mange lokale og gæster kender, men potentialet for naturen er meget større. Jeg er sikker på, at vi, via samarbejdet med Den Danske Naturfond og en masse gode dialoger med de lokale lodsejere, kan udvikle området til noget virkeligt værdifuldt, som alle kan være endnu mere stolte af. Her er det selvfølgelig afgørende, at det foregår ved frivillighed. Jeg håber derfor, at lodsejerne vil tage godt imod de muligheder, der åbner sig, siger han. Endnu mere natur på vej Naturfonden og Mariagerfjord Kommune samarbejder om det nye naturområde, og det er kun starten. Visionen er med tiden at udvide naturområdet til 2-400 ha. Derfor vil den lokale dialog med naboer og lodsejere fortsætte i den kommende tid. Måske bliver det endda muligt at genslynge Villestrup Å, som for årtier siden blev rettet ud, så den i dag løber som en lang, lige kanal gennem området.

Opsummering:
Flere sjældne orkideer og sommerfugle, mindre CO2 udslip og et bedre vandmiljø med rislende kildevæld. Det bliver resultatet af et nyt projekt, som Den Danske Naturfond og Mariagerfjord Kommune gennemfører ved Rold Skov.